**Likumprojekta „Grozījums Valsts pārvaldes iekārtas likumā””**

**sākotnējās ietekmes novērtējuma ziņojums (anotācija)**

|  |  |  |  |  |
| --- | --- | --- | --- | --- |
| **I. Tiesību akta projekta izstrādes nepieciešamība** | | | | |
| 1. | Pamatojums | | Aizsardzības ministrija ir iniciējusi un izstrādājusi grozījumu Valsts pārvaldes iekārtas likumā, ņemot vērā šā brīža ģeopolitisko situāciju un iespējamos riskus. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Valsts pārvaldes iekārtas likuma 92. panta otrā daļa nosaka, ka iestādes amatpersonām izmaksāto atalgojumu katru mēnesi publicē iestādes interneta mājaslapā, norādot vārdu, uzvārdu, amatu un izmaksāto atalgojuma summu, ja likums nenosaka citādi.  Saskaņā ar likuma „Par interešu konflikta novēršanu valsts amatpersonu darbībā” 4. panta pirmās daļas 22. punktu Nacionālo bruņoto spēku profesionālā dienesta karavīrs ir uzskatāms par valsts amatpersonu. Līdz ar to katru mēnesi Aizsardzības ministrija interneta mājaslapā publicē pilnu Nacionālo bruņoto spēku profesionālā dienesta karavīru sarakstu, minot karavīra vārdu, uzvārdu, amatu un izmaksātā atalgojuma summu.  Ņemot vērā šā brīža starptautisko ģeopolitisko situāciju, preventīvos nolūkos nepieciešams pārskatīt un ierobežot informācijas publicēšanu par Nacionālo bruņoto spēku profesionālā dienesta karavīriem, jo šāda informācija atvieglo ārvalstu specdienestiem veikt darbības, kas vērstas pret Latvijas Republikas interesēm, valsts drošību un aizsardzību. Saskaņā ar likuma „Par valsts noslēpumu” 4. panta otro daļu par valsts noslēpumu var atzīt informāciju par valsts militāro potenciālu. Kaut gan karavīru amatu saraksts nav klasificēts dokuments, tomēr, ņemot vērā Nacionālo bruņoto spēku vienību standartizēto struktūru, karavīru datu publiskošana ļauj netieši iegūt informāciju par Nacionālo bruņoto spēku kaujas spējām (struktūru un nodrošinājumu ar personālsastāvu), kura savukārt atbilstoši Ministru kabineta 2004. gada 26. oktobra noteikumiem Nr. 887 „Valsts noslēpuma objektu saraksts” ir uzskatāma par valsts noslēpuma objektu. Informācija, kas saistīta ar valsts drošību, ir aizsargājama arī saskaņā ar Informācijas atklātības likuma 8.¹ panta pirmo daļu.  Likuma par valsts noslēpumu 5. panta 5. punktā ir noteikts, ka aizliegts piešķirt valsts noslēpuma statusu un ierobežot pieejamību informācijai par ekonomisko stāvokli valstī, budžeta izpildi, iedzīvotāju dzīves līmeni, kā arī par valsts un pašvaldību institūciju amatpersonām un darbiniekiem noteiktajām algas likmēm, privilēģijām, atvieglojumiem un garantijām. Karavīru darba samaksa un tās diapazons, privilēģijas, atvieglojumi un garantijas ir precīzi noteiktas Valsts un pašvaldību institūciju amatpersonu un darbinieku atlīdzības likumā un tam pakārtotajos Ministru kabineta noteikumos. Saskaņā ar Ministru kabineta 2014. gada 26. augusta noteikumiem Nr. 509 „Noteikumi par karavīra mēnešalgas un speciālo piemaksu noteikšanas kārtību un to apmēru” karavīra amats nav izšķirīgs darba samaksas noteikšanā. Tāpat karavīri, kā amatpersonas, katru gadu aizpilda amatpersonas deklarācijas, kuras Valsts ieņēmumu dienests publicē elektroniskā veidā. Līdz ar to sabiedrībai un kontrolējošām iestādēm ir pieejama informācija par valsts amatpersonu – Nacionālo bruņoto spēku profesionālā dienesta karavīru.  Ņemot vērā Saeimā ierosināto un 2016. gada 15. martā pirms otrā lasījuma Valsts pārvaldes un pašvaldības komisijā akceptēto grozījumu likumā „Par interešu konflikta novēršanu valsts amatpersonu darbībā” (Nr. 312/Lp12), kas paredz papildināt likuma 4. pantu ar piekto daļu, nosakot, ka par amatpersonu uzskatāma persona, kas uz laiku pilda citas valsts amatpersonas pienākumus, minētais attieksies arī uz zemessargu, kurš saskaņā ar papildu līgumu pildīs ilgstošā prombūtnē esoša karavīra vai vakanta karavīra amata pienākumus Nacionālajos bruņotajos spēkos, kā to nosaka Latvijas Republikas Zemessardzes likuma 6. panta ceturtās daļas 5. punkts. Līdz ar to izņēmums Valsts pārvaldes likuma 92. panta otrajā daļā vienlaikus attieksies arī uz šo amatpersonu kategoriju.  Grozījums paredz Valsts pārvaldes iekārtas likuma 92. panta trešajā daļā noteikt izņēmumu un iestādes interneta mājaslapā nepublicēt Nacionālo bruņoto spēku profesionālā dienesta karavīru sarakstu un izmaksāto atalgojuma apmēru.  Grozījuma mērķis ir preventīvos nolūkos mazināt identificētos valsts noslēpuma un karavīru drošības riskus. Pēc publiskojamās informācijas iespējams aptuveni identificēt, kādus uzdevumus veic attiecīgais karavīrs un kāda līmeņa valsts noslēpuma objekti, NATO un ES klasificēta informācija tam pieejami. Attiecīgi ārvalstu izlūkdienestiem ir pietiekami viegli identificēt potenciālos mērķus. Būtisks riska faktors ir publiski savietojamie dati no karavīru atalgojuma saraksta un valsts amatpersonu deklarācijām. Ņemot vērā arī to, ka NBS karavīri piedalās NATO misijās dažādos pasaules reģionos, kur ir augsts terorisma līmenis, viņi un viņu ģimenes locekļi var kļūt par teroristu mērķiem.  Aizsardzības ministrija vērš uzmanību, ka veicamo pretpasākumu dēļ nevar un nevarēs publiski izpaust konstatētos gadījumus vai darbības, kuras traktējamas kā apdraudējums vai kaitējums valsts drošībai un  aizsardzībai, jo šāda informācija uzskatāma par valsts noslēpumu. Tādēļ identificētos riskus nepieciešams novērst, pirms tie iestājušies un radījuši nelabvēlīgas sekas.  No interešu konflikta novēršanas viedokļa informācijas publiskošana iestādes interneta mājaslapā par valsts amatpersonu ir atbalstāma, bet no personas datu aizsardzības viedokļa personas datu publiskošana iespējama tikai tad, ja kopējais sabiedrības ieguvums ir lielāks nekā personas tiesību ierobežojums uz šo datu neizpaušanu. Proti, ir jāvērtē, vai profesionālā dienesta karavīru personas datu publiskošana nerada lielākus zaudējumus sabiedriskajām interesēm tieši no valsts drošības un aizsardzības viedokļa. Pieļaujams, ka sabiedrības ieguvums no profesionālā dienesta karavīru datu publiskošanas ierobežošanas ar mērķi nodrošināt valsts drošību ir lielāks nekā no datu publiskošanas, īstenojot informācijas atklātību valsts pārvaldē. | |
| 3. | Projekta izstrādē iesaistītās institūcijas | | Nacionālie bruņotie spēki, Aizsardzības ministrija | |
| 4. | Cita informācija | | Nav | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | | Nacionālo bruņoto spēku profesionālā dienesta karavīri, kā arī zemessargi, kuri saskaņā ar likumu uz laiku pildīs ilgstošā prombūtnē esoša karavīra vai vakanta karavīra amata pienākumus. | |
| 2. | | Tiesiskā regulējuma ietekme uz tautsaimniecību un administratīvo slogu | | Projekts šo jomu neskar | |
| 3. | | Administratīvo izmaksu monetārs novērtējums | | Projekts šo jomu neskar | |
| 4. | | Cita informācija | | Nav | |
| **VII. Tiesību akta projekta izpildes nodrošināšana un tās ietekme uz institūcijām** | | | | | |
| 1. | | Projekta izpildē iesaistītās institūcijas | | Aizsardzības ministrija, Nacionālie bruņotie spēki | |
| 2. | | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Projekts šo jomu neskar. | |
| 3. | | Cita informācija | | Nav | |

*Anotācijas III, IV, V un VI sadaļa – Projekts šīs jomas neskar.*

Aizsardzības ministrs R. Bergmanis

Vīza: valsts sekretārs J. Garisons

01.06.2016. 15:52

940

L. Bramane

67335239, [lija.bramane@mod.gov.lv](mailto:lija.bramane@mod.gov.lv)